For første gang har en skjære landet på Svalbard

29. apr. 2015 22:14 Sist oppdatert 30. mai 2015

Ornitologene oppdager stadig nytt fugle-og dyreliv på Svalbard og Bjørnøya. Ole Magnus Rapp

Dette er det vi kaller en bombe, sier ornitolog. Og kanskje dukker det snart opp en havørn også.

Skjæra landet utenfor stasjonen til Meteorologisk institutt på Bjørnøya, den sydligste av Svalbards øyer — og lot seg fotografere. På fuglebrettet like ved sto en kjøttmeis, som også var ny på Svalbard for to-tre år siden.

Faksimile fra Svalbardposten som først omtalte saken.

Nå frykter forskere at også de store rovfuglene setter kursen mot nord. Om havørnen finner de store fuglefjellene med egg og unger kan det få fatale følger for lokal sjøfugl.

En bombe

— At skjæra nå er observert på Svalbard, er det vi ornitologer kaller en bombe, sier seniorrådgiver Georg Bangjord i Statens Naturoppsyn til Svalbardposten. Han kan opplyse at skjæra er fugleart nummer 213 på øygruppen, og at stadig nye arter har funnet veien nordover de siste årene.

For to år siden ble makrell i store mengder observert, og fanget, like ved Longyearbyen. Nylig sjokkerte det mange forskere at blåskjell har fått fotfeste flere steder ved Svalbard.

— Lappspurven har kommet nordover, noe som for å få år siden var utenkelig. Heipiplerke var en svært sjelden fugl i Arktis, nå hekker den på Svalbard, sier Georg Bangjord til lokalavisa. Han påpeker at det er et mildere klima som gjør at ornitologer stadig kan registrere nye observasjoner.

Fugleforsker Sveinn Are Hanssen i Norsk institutt for naturforskning har bodd på Svalbard i en årrekke, og forsket på et stadig rikere fugleliv. Han synes at en skjære på Bjørnøya, som er en del av Svalbard, er meget spesielt.

Haiket med båt?

— Vi ser at etter uvær med gunstige vindretninger, kan en del fugl havne på avveie. Min private teori er at skjæra som nå omtales har fått haik med en båt, sier Hanssen.

- Vil den slå seg ned i nord?

— Neppe. Skjæra og de øvrige kråkefuglene bygger gjerne store reir i trær, og trenger mye kvist. Noe slikt finnes hverken på Bjørnøya eller på Svalbard forøvrig, sier han.

IMG_2585a-myO4cKfEUN.jpg Ole Magnus Rapp

Kreativ skjæreHanssen påpeker at skjæra er kreativ, og sikkert vil finne reir-materiale. Men fortsatt trenges det to for å skape avkom.

Samtidig er seniorforskeren opptatt av at de mange nye artene kan skape negative konsekvenser for eksisterende arter. Et skrekkeksempel er ørn. Hittil er ørn ikke observert på Svalbard, men man utelukker ikke at den kan komme. Hittil er polarmåke den eneste rovfuglen.

Frykter ørn

— Bestanden av havørn øker kraftig langs norskekysten. Den forstyrrer fuglekoloniene, skremmer bort hekkende fugl slik at mindre rovfugler kan forsyne seg med egg og unger, sier Sveinn Are Hanssen.

— På Svalbard vil ørn gjøre stor skade i fuglefjellene. Men den vil neppe trives, selv om her er millioner av sjøfugl og mye potensiell mat. Ørn er stasjonær, og beveger seg ikke over store områder. Den vil neppe overleve en vinter i nord, når de fleste andre fugler er borte, sier han.

IMG_2592c-ejR1O4NXxj.jpg Ole Magnus Rapp